חוק הבחירות לכנסת (תיקון מס' 69), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2687, עמ' 138, 2018-02-06T00:00:00+02:00
לפני כניסתו לתוקף של התיקון, ועדת הבחירות המרכזית הייתה זו שקבעה את ההרכב הסיעתי של ועדות הקלפי ואת הסיעות שמהן יהיה היושב ראש של ועדת הקלפי וסגנו. ועדת בחירות אזורית הייתה רשאית לשנות, באזור הבחירות בו היא פועלת, את ההרכב שנקבע, אם הדבר נעשה בהסכמת הסיעות, ואם לאחר השינוי יהיו מיוצגות בוועדת הקלפי לא פחות משלוש סיעות והאיזון בין סיעות הקלפי יישמר. ואולם, ועדת בחירות אזורית לא הייתה רשאית לערוך שינויים דומים בין אזורי בחירות שונים. תיקון מס' 69 לחוק הבחירות לכנסת [נוסח משולב], התשכ"ט-1969, קבע כי יושב ראש הוועדה המרכזית יהיה רשאי לשנות את קביעת הוועדה המרכזית בדבר ההרכב הסיעתי של ועדות הקלפי בין אזורי בחירות שונים, גם אם בשל כך ישתנה מספר נציגי הסיעה באזור בחירות מסוים, אם הדבר נעשה בהסכמת הסיעות, ואם לאחר השינוי היו מיוצגות בוועדת הקלפי לא פחות משלוש סיעות והאיזון בין סיעות הקלפי יישמר, ובלבד שמספר נציגי הסיעה בכל אזור לא ישתנה ביותר מ-10% מהמספר שקבעה הוועדה המרכזית.